Diit 9
Muc tɛthä lɔaac Kuɔth
(Ɛ dit kɛ kui̱ gatdä mi dho̱o̱l mi ci li̱w kä ɛ dit Dee-bid)
1
Ɣän bä ji̱ puany lö Kuoth Nhial
kɛ lɔcdä kɛɛliw.
Ɣän bä lätku diaal tin
ga̱ykɛ naath lat.
2
Ɣän bä ki̱et kɛ tɛ̈th lɔaac
kɛ kui̱du,
ɣän bä ciötdu puany,
lö Kuoth in Di̱t ni Jɛn.
3
Mɔ ci ji̱ tɛ̈rä luny jɔk ɔ,
la tëthkɛ kä li̱wkɛ nhiamdu.
4
Kä ci cuɔ̱ɔ̱ŋdä kɛnɛ lukdä rɔm.
Ci nyuur wi̱i̱ kɔamdu,
latdi luɔ̱ɔ̱k kɛ cuŋ.
5
Ci döör luek,
kä ci ji̱ nyuɔɔni däk,
ci ciöötkiɛn woc amäni cäŋ kɛl.
6
Ci ji̱ tɛ̈r da̱k kɛ da̱k mi thil pek,
kä ci wi̱i̱kiɛn däk,
kä ci kɛ̈kdiɛn cu bath.
7
Kä bi Kuoth Nhial ruëc
amäni cäŋ kɛl,
cɛ kɔmdɛ rialikä kɛ kui̱ luɔ̱k.
8
Bɛ ɣɔw luk kɛ thuɔ̱k,
kä bɛ naath ruac kɛ cuŋ.
9
Kuoth Nhial ɛ ko̱t raam
mi ciaŋkɛ jiäk,
kä ɛ gua̱a̱th känä kɛ gua̱a̱th rikä.
10
Nɛy tin ŋa̱ckɛ ciötdu
ŋa̱thkɛ ni ji̱,
kä /cu ram mi go̱o̱r ji̱ päl ruëëc
lö Kuoth Nhial.
11
Puanyɛ Kuoth Nhial
lö nɛy tin cieŋ kä Dha-yɔn!
Latdɛ lätkɛ rɛy dööri!
12
Kɛ ɣöö caarɛ nɛy tin ca
riɛm wuɔ̱th piny,
kä /cɛ lul nɛɛni tin
cuc bi pa̱l ruëëc.
13
Päli ɣä ikä lö Kuoth Nhial!
Kä guic bɛ̈c bɛ̈ɛ̈c tin ruɔ̱ɔ̱tdä
kä nɛy tin lökɛ ɣä,
kä kän ɣä thok duëël li̱eth,
14
Kä bä puɔnyniku diaal nyɔk
kɛ la̱t thukni käli Jɛ-ru-tha-lɛm,
kä bi lɔcdä cu tɛɛth kɛ ɣöö ci
ɣä kän.
15
Ci döör pɛn rɛy kɔ̱a̱k
in ci kɛn ɛ tɛt,
kä ca ciökiɛn käp ɛ cambak
in ci kɛn ɛ tɛ̱̈ɛ̱̈.
16
Ci Kuoth Nhial rɔ jak kä ŋa̱ckɛ
kɛ lukdɛ mi cuɔ̱ɔ̱ŋ,
ca ji̱ nyuɔɔni käp ɛ lätkiɛn.
17
Bi ji̱ nyuɔɔni diaal wä jɔɔkni,
kɛnɛ döör diaal tin
ca Kuoth pa̱l ruëëc.
18
Kä /ca can bi pa̱l ruëëc ni ciaŋ,
kä /ci min ŋa̱thkɛ ɛ ga̱y bi
met thil amäni cäŋ kɛl.
19
Bër lö Kuoth Nhial!
/Cu raan jak kä mi liakɛ rɔ,
ɛ döör luɔ̱kɛ nhiamdu!
20
Jak nikɛ kä dual,
lö Kuoth Nhial!
Jakni döör kä ŋa̱ckɛ jɛ
ɛn ɣöö kɛ naath!
